इस प्रकार गंगा जीवन तत्त्व है, जीवन प्रदायिनी है, इसीलिए माँ है। हमारा पौराणिक इतिहास इस तथ्य का साक्षी है कि गंगा केवल भारत-भूमि मात्र में ही नहीं वरन् वह आकाश, पाताल और इस पृथ्वी को मिलाती है और मंदाकिनी, भोगावती तथा भागीरथी की संज्ञा पाती है। इसी कारण ऋग्वेद, महाभारत, रामायण एवं अनेक पुराणों में गंगा को पुण्य सलिला, पाप-नाशिनी, मोक्ष प्रदायिनी, सरित् श्रेष्ठा एवं महानदी कहा गया है।